b'\n_START_ARTICLE_\nOd kdaj ima zaj\xc4\x8dek kratek rep\n_START_PARAGRAPH_\nOd kdaj ima zaj\xc4\x8dek kratek rep, slovenska ljudska pravljica, razlagalna pripovedka, basen, \xc5\xbeivalska pravljica._NEWLINE_Prva izdaja pravljice je leta 1862, pod naslovom Zakaj ima zajec le kos repa?, zapisal pa jo je Janko Pukmajster - Vijanski.\n_START_SECTION_\nUvod\n_START_PARAGRAPH_\nPravljica Od kdaj ima zaj\xc4\x8dek kratek rep pripoveduje o dobrem zaj\xc4\x8dku, ki pomaga volku prekopavati vinograd in zvitorepi lisici, ki jima ukrade med, na koncu pa za krajo obdol\xc5\xbei nedol\xc5\xbenega zaj\xc4\x8dka._NEWLINE_\xc4\x8clovek je v preteklosti \xc5\xbeivel tesno povezan z \xc5\xbeivalmi, se od njih u\xc4\x8dil in od njih bil odvisen. Pri \xc5\xbeivalih je iskal analogije s \xc4\x8dlovekovo miselnostjo in delovanjem. Zato tudi v tej pravljici nastopajo \xc5\xbeivali, ki jih ozna\xc4\x8dujejo \xc4\x8dlove\xc5\xa1ke lastnosti. Kot vsaka pravljica tudi ta sprva ni bila namenjena mlaj\xc5\xa1im. Nevedni ljudje so si po svoje razlagali nenavadne \xc5\xbeivalske zna\xc4\x8dilnosti in jih povezovali s \xc4\x8dlove\xc5\xa1kimi. Znanost je postopoma napredovala, pravljice pa so se ohranjale. Prehajale so iz roda v rod, od ust do u\xc5\xa1es in bile namenjene le \xc5\xa1e otrokom.\n_START_SECTION_\nVsebina \xc5\xbeivalske pravljice\n_START_PARAGRAPH_\nPravljica pripoveduje o zaj\xc4\x8dku in lisici, ki sta pomagala volku prekopavati vinograd in saditi vinske trte. Ta pa je za oba pomaga\xc4\x8da pripravil sladko kosilo, zvrhan lonec meda._NEWLINE_Ko so vsi trije pridno delali, je lisico zamikalo, da bi \xc5\xa1e pred kosilom pokusila med. Zlagala se je, da iz bli\xc5\xbenjega gozda sli\xc5\xa1i, kako jo kli\xc4\x8dejo na botrinjo*. Lisica je \xc5\xa1la pod grm, kamor je volk skril poln lonec meda. Ko se je nalizala medu, se je vrnila in jima povedala, da so krstili\xc2\xa0\xc2\xbbPri\xc4\x8detek\xc2\xab, ter da so jedli dobro in sladko. Kopali so naprej, ko je lisica spet od\xc5\xa1la na botrinjo. Ko se je vrnila je na vpra\xc5\xa1anje, kako so krstili odgovorila:\xc2\xa0\xc2\xbbOsredek!\xc2\xab_NEWLINE_Ko pa je lisica \xc5\xbee tretji\xc4\x8d od\xc5\xa1la z dela in polizala ves med, sta zaj\xc4\x8dek in volk utrujena od te\xc5\xbekega dela, zaspala. Vrnila se je k njima in zaj\xc4\x8dku, z medom, ki ji je ostal, namazala gob\xc4\x8dek. Nato ju je zbudila in na vpra\xc5\xa1anje kako so krstili odgovorila:\xc2\xa0\xc2\xbbDokon\xc4\x8dek!\xc2\xab Vpra\xc5\xa1ala je volka ali ne bo pridnim pomaga\xc4\x8dem privo\xc5\xa1\xc4\x8dil kosila. Ura je bila poldne in volk je od\xc5\xa1el pod grm po med. Vrnil se je s praznim loncem in jezno ren\xc4\x8dal, da je nekdo polizal ves med. Nedol\xc5\xbeen zaj\xc4\x8dek se je branil, da on ga \xc5\xbee ni. Zvitorepka pa je volku pokazala zaj\xc4\x8dkov gob\xc4\x8dek \xc5\xa1e vedno namazan z medom._NEWLINE_Takrat je volk zaren\xc4\x8dal in planil proti zaj\xc4\x8dku, da mu bo raztrgal vrat. Zaj\xc4\x8dek se je spustil v dir, volk pa za njim. Zaj\xc4\x8dka ni mogel ujeti, da bi mu pregriznil vrat, zato mu je le rep odgriznil. Od takrat ima zaj\xc4\x8dek kratek rep._NEWLINE_*botrinja - gostija ob krstu\n_START_SECTION_\nInterpretacija literarnih likov\n_START_PARAGRAPH_\nV pravljici Od kdaj ima zaj\xc4\x8dek kratek rep gre za \xc4\x8drno-belo tehniko pisanja. To pomeni, da so liki ozna\xc4\x8deni le kot dober \xe2\x80\x93 hudoben, po\xc5\xa1ten \xe2\x80\x93 nepo\xc5\xa1ten, iznajdljiv \xe2\x80\x93 neiznajdljiv,.. V pravljici je zaj\xc4\x8dek glavni junak pravljice. \xc4\x8ceprav je \xc5\xbeival ima \xc4\x8dlove\xc5\xa1ke lastnosti oziroma lastnosti mo\xc5\xa1kega. Je poosebljen \xc4\x8dlovek oziroma mo\xc5\xa1ki, ki je naiven in pla\xc5\xa1en, saj zaupa dvema naravnima sovra\xc5\xbenika, volku in lisici. Zna\xc4\x8daj ozna\xc4\x8duje \xc5\xbee njegovo ime, ki je pomanj\xc5\xa1evalnica. Je priden pomaga\xc4\x8d, saj le on zares pomaga volku prekopavati vinograd brez kakr\xc5\xa1nih zvija\xc4\x8d. Zaj\xc4\x8dek je po\xc5\xa1ten, odkrito pove volku, da on ni pojedel medu, vendar mu ta ne verjame. Njegov zna\xc4\x8daj pa ima ve\xc4\x8d \xc5\xa1ibkih to\xc4\x8dk, zato je na koncu tudi pora\xc5\xbeen. Zaj\xc4\x8dek je pla\xc5\xa1en, strahopeten in ima majhno telo \xc5\xbee po naravi, kar je njegova najve\xc4\x8dja slabost. Zaradi tega se ne more zoperstaviti la\xc5\xbenivi lisici. Pred krvolo\xc4\x8dnim volkom pa mu uspe pobegniti, da si ohrani \xc5\xbeivljenje, le ker je zelo okreten in hiter teka\xc4\x8d. Na koncu je zaj\xc4\x8dek zapu\xc5\xa1\xc4\x8den in odklanjan, ker je nemo\xc4\x8den, da bi se postavil po robu lisici in volku, ki sta oba mo\xc4\x8dna in prebrisana._NEWLINE_Lisica prav tako kot zaj\xc4\x8dek predstavlja \xc4\x8dlove\xc5\xa1ke slabosti in napake. Drugo ime zanjo je Zvitorepka. Geslo zvitorepka lahko najdemo tudi v SSKJ, ki pomeni zvito, prebrisano \xc5\xbeensko. Mislim, da bi lisico lahko bolj ozna\xc4\x8dili kot iznajdljivo \xc5\xbeensko/\xc5\xbeival. Iznajdljivost je nenazadnje le dobra lastnost. Oba mo\xc5\xa1ka lika tako volk kot zaj\xc4\x8dek podle\xc5\xbeeta zvitim na\xc4\x8drtom lisice. Oba sta naivna, volk, ker ji zaupa, kje ima skrit med in zaj\xc4\x8dek, ker z njo\xc2\xa0\xc2\xbb\xc4\x8de\xc5\xa1nje zoblje\xc2\xab. Niti volk niti zaj\xc4\x8dek ne spredvidita prebrisanih na\xc4\x8drtov lisice. Zakopana sta v delo, ne zdi se jima sumljivo, da gre trikrat na gostijo, pa tudi kako sumljiva imena dajo kr\xc5\xa1\xc4\x8dencem. Lisica nima po\xc5\xa1tenih namenov, je po\xc5\xbere\xc5\xa1na, saj ukrade volku med in ga sama poje, kljub temu, da ve, da ga bo po kon\xc4\x8danem delu tudi sama nekaj dobila._NEWLINE_Volk ima vlogo stranskega lika, \xc4\x8deprav celoten potek pravljice temelji na volkovi zgodbi, kajti volk povabi lisico in zaj\xc4\x8dka na delo. V resnici pa je le predmet lisi\xc4\x8dine manipulacije. Volk ni dovolj moder, da bi ugotovil, da ga je lisica nalagala, zato skoraj raztr\xc5\xbee zaj\xc4\x8dku vrat. Zaj\xc4\x8dek je v tem primeru najve\xc4\x8dja \xc5\xbertev, ostane brez repa. Na koncu sta volk in lisica najve\xc4\x8dja prijatelja, misle\xc4\x8d da sta ugnala kradljivca medu.\n_START_SECTION_\nZna\xc4\x8dilnosti ljudske pravljice in basni\n_START_PARAGRAPH_\nOd kdaj ima zaj\xc4\x8dek kratek rep je ljudska pravljica, ki ima svoje zna\xc4\x8dilnosti:_NEWLINE_\xe2\x80\xa2 Ne poznamo avtorja pravljice, saj se je prena\xc5\xa1ala z ustnim izro\xc4\x8dilom. Poznamo le zapisovalce pravljice._NEWLINE_\xe2\x80\xa2 Pravljica je kratka, z izmi\xc5\xa1ljeno vsebino._NEWLINE_\xe2\x80\xa2 Pravlji\xc4\x8dni liki so brez imen._NEWLINE_\xe2\x80\xa2 Dogajalni prostor in \xc4\x8das sta nedolo\xc4\x8dena. Kraj dogajanja je neznan vinograd, ki ga prekopavajo \xc5\xbeivali in le\xc5\xbei ob gozdu. \xc4\x8cas dogajanja pa je takrat, ko so \xc5\xbeivali \xc5\xa1e \xc5\xbeivele v miru, brez odnosa plen \xe2\x80\x93 plenilec._NEWLINE_\xe2\x80\xa2 Pojavljajo se nasprotja, \xc4\x8drno-belo slikanje: po\xc5\xa1ten-nepo\xc5\xa1ten, hudoben-dober, iznajdljiv-neiznajdljiv,..._NEWLINE_\xe2\x80\xa2 Pojavljajo se pravlji\xc4\x8dna \xc5\xa1tevila: tri (lisica trikrat odide na botrinjo in trikrat se vrne)_NEWLINE_\xe2\x80\xa2 V ljudski pravljici nastopajo nenavadna bitja (\xc5\xbeivali govorijo, mislijo, \xc5\xbeivijo kot ljudje)_NEWLINE_Pravljica bi lahko ozna\xc4\x8dili tudi kot \xc5\xbeivalska pravljica oziroma basen. Je kratka in preprosta zgodba, ki vklju\xc4\x8duje dogodek, v katerem nastopajo \xc5\xbeivali, ki jih ozna\xc4\x8dujejo \xc4\x8dlove\xc5\xa1ke lastnosti. \xc4\x8clove\xc5\xa1ke slabosti so predstavljene v ostro zasmehljivi lu\xc4\x8di in bralec lahko prepozna samega sebe, svoje napake, slabosti. Basen je zgrajena iz dveh delov: zgodba in nauk, ki je rde\xc4\x8da nit zgodbe. Nauk v tej zgodbi ni izrecno napisan, vendar pa ga bralec lahko sam razbere.\n_START_SECTION_\nOtrokovo do\xc5\xbeivljanje pravljice\n_START_PARAGRAPH_\nOtrok razume celotno zgodbo pravljice \xc4\x8disto druga\xc4\x8de kot odrasli. Ko otrok poslu\xc5\xa1a pravljico je del nje, se potopi v svoj nezavedni jaz in ga postopno odkriva. Otrok se najla\xc5\xbeje v\xc5\xbeivi v pravljico tako, da se zlahka identificira z \xc5\xbeivalmi. Otrok je prepri\xc4\x8dan, da \xc5\xbeival razume in \xc4\x8duti tako kot on sam. Po besedah B. Bettelheima je otrokovo mi\xc5\xa1ljenje animisti\xc4\x8dno. To pomeni, da veruje, da je v vseh stvareh du\xc5\xa1a. B. Bettelheim je zapisal:\xc2\xa0\xc2\xbbZa osemletnega otroka je kamen \xc5\xbeiv, ker se lahko giblje, na primer, ko se kotali po hribu navzdol\xc2\xab. Zaradi te istovetnosti z \xc5\xbeivalmi je mogo\xc4\x8de, da se \xc4\x8dlovek spremeni v \xc5\xbeival ali obratno, kot na primer v Lepotici in zveri ali v \xc5\xbdabjem kralju. V na\xc5\xa1i zgodbi pa lahko otrok lisico, zaj\xc4\x8dka in volka razume kot ljudi, ki so ujeti v \xc5\xbeivalskem telesu. Otrok lahko iz zgodbe razbere, da zaj\xc4\x8dek ne bi smel zaupati zvitorepi lisici. Iz tega pa sledi: Nikoli ne zaupaj svojemu sovra\xc5\xbeniku!_NEWLINE_Vpra\xc5\xa1anje pa je, v katero \xc5\xbeival se bo lahko otrok v\xc5\xbeivel. V lisico? Lisica je hudobna \xc5\xbeival, krade,..to otrok prepoznava v sebi, v lastni \xc5\xbeelji po kraji in po\xc5\xbeiranju in se zaveda, da to ni prav. Poleg tega pa je prav zaradi lisice zaj\xc4\x8dek ostal brez repa._NEWLINE_V zaj\xc4\x8dka? Zaj\xc4\x8dek je delaven in po\xc5\xa1ten, po drugi strani pa je \xc5\xa1ibak in nemo\xc4\x8den v boju z volkom in zvitorepko. Ko ubogi zaj\xc4\x8dek ostane brez repa, \xc4\x8deprav ni storil ni\xc4\x8d slabega (ni po\xc5\xberl medu), je prizadet otrokov \xc4\x8dut za pravi\xc4\x8dnost. Otrok ne more izbrati med dobrim in zlim. Zgodba z nesre\xc4\x8dnim koncem otroku zbuja upanje, da lahko tudi najbolj pokvarjeni in nepo\xc5\xa1teni v \xc5\xbeivljenju uspejo, ne da bi jih doletela kazen. Otrok si lahko \xc4\x8disto narobe razlaga konec zgodbe, da mora v \xc5\xbeivljenju goljufati, da lahko uspe. Kje pa je potemtakem moralni nauk? Odgovor bi verjetno morali poiskati v skritem sporo\xc4\x8dilu celotne zgodbe, ki ga odrasli pogosto spregledamo, otroci pa ne.\n_START_SECTION_\nMo\xc5\xa1ki \xc5\xa1ovinizem in feminizem\n_START_PARAGRAPH_\nV ozadju pravljice lahko opazimo \xc5\xa1e vedno tabuizirano temo: odnos mo\xc5\xa1ki \xe2\x80\x93 \xc5\xbeenska, tema, ki dandanes vedno bolj sili v ospredje. Kdo je bolj\xc5\xa1i, mo\xc4\x8dnej\xc5\xa1i, uspe\xc5\xa1nej\xc5\xa1i? \xc5\xbdenska (lisica zvitorepka) ali mo\xc5\xa1ki (volk)?_NEWLINE_Dejstvo je da v pravljici nastopata enako mo\xc4\x8dna lika, tako lisica kot volk. Vendar pa se razlikujeta po svojih zna\xc4\x8dajskih lastnostih in vsak od njiju predstavlja druga\xc4\x8den pol, druga\xc4\x8dno energijo, tako kot mo\xc5\xa1ki in \xc5\xbeenska. Po mnenju nekaterih psihologov gre za odnos med gibanjem in ekstraverzijo ter stabilnostjo in introverzijo (prvo predstavlja mo\xc5\xa1kega z njegovo mi\xc5\xa1i\xc4\x8dno maso, drugo pa \xc5\xbeensko, ki jo odlikujeta modrost in \xc4\x8dustvenost). V arhai\xc4\x8dni dru\xc5\xbebi je mo\xc5\xa1ki bil tisti, ki je lovil, prina\xc5\xa1al hrano, se bojeval in tako ustvarjal civilizacijo, \xc5\xbeenska pa je ostajala doma. V na\xc5\xa1i pravljici pa se odslikava dana\xc5\xa1nja sodobnost, ko so \xc5\xbeenske pripomogle k spremembi med spoloma z ve\xc4\x8djo izobra\xc5\xbeenostjo, ko mo\xc5\xa1ki ni ve\xc4\x8d tisti, ki\xc2\xa0\xc2\xbbslu\xc5\xbei kruh pri hi\xc5\xa1i\xc2\xab. Lisica nenazadnje predstavlja sodobno \xc5\xbeensko, ki se bori zase, za svoje pravice, enakopravnost, ki uporabi svojo modrost in prebrisanost za dosego ciljev. \xc4\x8ceprav ne zagovarjam stali\xc5\xa1\xc4\x8da, ki se pojavi v pravljici, da lahko \xc5\xbeenska uporabi tudi nelegalne na\xc4\x8dine, kot je kraja, da pride do svojega cilja._NEWLINE_Gre za razliko v delovanju mo\xc5\xa1kega in \xc5\xbeenske v pravljici. \xc5\xbdenska uporabi svojo modrost, prebrisanost, lahko bi rekli tudi hinav\xc5\xa1\xc4\x8dino in zahrbtnost, da pride do tega kar \xc5\xbeeli. Bistroumna zvitorepka ima vse do podrobnosti izdelan na\xc4\x8drt, kako si bo prisvojila med. Medtem ko je volk brezskrben in naiven, lahko bi rekli tudi ravnodu\xc5\xa1en, ko lisica odhaja kdo ve kam na botrinjo in spet prihaja na delo. Ko pa pride do konflikta in vpra\xc5\xa1anja, kdo je pojedel med, se volk odzove z vso svojo mo\xc5\xa1kostjo in temperamentnostjo. Poka\xc5\xbee mi\xc5\xa1i\xc4\x8dno mo\xc4\x8d in se robustno znese nad ni\xc4\x8d krivim zaj\xc4\x8dkom, ne da bi prej pomislil ali je zaj\xc4\x8dek res kriv._NEWLINE_Vendar pa tako mo\xc5\xa1ke kot \xc5\xbeenske odlikuje neumoren boj v sodobnosti, v kateri nih\xc4\x8de no\xc4\x8de biti pora\xc5\xbeenec, neiznajdljiv in niti nemo\xc4\x8den.'